Vjenčanje princa Williama i Kate Middleton - događaj visokog rizika
Britanski stručnjaci za terorizam kažu da najveću opasnost predstavlja frakcija irskih nacionalista zvana Real IRA ali i al-Qaida
Prošlogodišnji prosvjedi protiv rasta troškova studiranja bili su nasilni. Prosvjednici su među ostalim napali i automobil princa Charlesa - isti Rolls Royce koji će na vjenčanje dovesti Kate Middleton. Oči svijeta usmjerene su na Britaniju gdje se u kraljevskoj obitelji održava vjenčanje. Zanimanje za taj događaj ne pokazuju samo čestitari i dobronamjerni ljudi već, možda, i protivnici Britanije ili njezine monarhije. Nisu svi u Britaniji pristaše monarhije. Jedan od protivnika kraljevstva je anarhist Charlie Veitch koji na londonskom Trafalgar Squareu, putem megafona, upoznaje javnost sa svojim stavovima o vjenčanju princa Williama i Kate Middleton. "Za mene je problematično da država stvara najveći javni spektakl što ga je svijet ikada vidio, a mi, porezni obveznici, moramo platiti milijune funti za sigurnost. Brojni ljudi u Britaniji protive se tome" - kaže Charlie Vietch. On britansku monarhiju smatra 'sustavom dominacije'. "U mojoj putovnici ne piše da sam britanski državljanin, već 'podanik krune i kraljice'. Ja to apsolutno odbacujem" - kaže nam Charlie Vietch. On je član anarhističke organizacije Love Police koja planira prosvjedovati na Trafalgar Squareu na dan vjenčanja princa Williama i Kate Middleton. Veitch kaže da će Ljubavna policija 'koristiti svoje pravo izražavanja kako bi srušila monarhiju'. No riječi, odnosno govor, nisu metoda djelovanja baš svih protivnika monarhije. John Bew iz Međunarodnog centra za istraživanje radikalizacije kaže da će se britanske snage sigurnosti na dan vjenčanja morati nositi s dvije glavne kategorije problema: "S jedne strane imate strah od meteža i prosvjeda, a s druge strane tu je stvarna teroristička prijetnja i mogućnost otvorenog napada za vrijeme vjenčanja". Prošlogodišnji prosvjedi protiv rasta troškova studiranja bili su nasilni. Prosvjednici su među ostalim napali i automobil princa Charlesa - isti Rolls Royce koji će na vjenčanje dovesti Kate Middleton. Britanija je odavno meta terorista. Stotine ljudi poginule su ili bile ranjene u napadu na londonski sustav javnog prijevoza 2005. godine, a organizacija Prava IRA i dalje se bori protiv 'britanske kontrole' nad Sjevernom Irskom. Analitičar John Bew kaže da je opasnost velika: "Za terorističku organizaciju kao što je al-Qaida ili Prava IRA vjenčanje nekog člana kraljevske obitelji vrlo je atraktivna meta. Kraljevska obitelj simbol je Britanije i britanske moći, i to poglavito važi u slučaju Prave IRA-e koja smatra britansku krunu i monarhiju simbolom 800 godina represije". Pored toga, nastavlja Bew, radi se o atraktivnoj meti jer će vjenčanje pratiti čitav svijet. John Bew dodaje da su britanske snage sigurnosti dobro uvježbane da vjenčanje protekne u sigurnosti. Policija je završila s provjerama rute kojom će proći povorka. Westminster Abbey, gdje će se održati crkvena svečanost, pretražit će posebno uvježbani psi, a policija će sve nadgledati iz helikoptera. Na osiguravanju vjenčanja bit će angažirano oko pet tisuća policajaca. Uz ovakve mjere sigurnosti moguće je da će svi sigurnosni problemi ostati samo na - riječima.